ועדת הכלכלה, כנסת 20, פרוטוקול מספר 792, 2018-06-25 11:00

עבד אל חכים חאג' יחיא: בוקר טוב לכולם, אני פותח את הישיבה בנושא צו הגז (בטיחות ורישוי) (שינוי תוספת ראשונה א' לחוק).

עבד אל חכים חאג' יחיא: נתחיל.

עבד אל חכים חאג' יחיא: מי מציג?

עבד אל חכים חאג' יחיא: נשמע את הכוונות ואחר כך נקריא.

צחי בר-ציון: שלום.

צחי בר-ציון: בוקר טוב.

צחי בר-ציון: מדובר בעצם בהמשך להסדרה שנעשתה בוועדה הזאת לפני כשלוש שנים, כל הנושא של הסדרה של גופים בודקים.

צחי בר-ציון: כשעשינו את ההסדרה הזאת עדיין לא היו תקנים.

צחי בר-ציון: לכן, כדי לעשות איזשהו מוצא קבעו בעצם בתוספת הראשונה רק את העקרונות של התקנים, למה הם מתכוונים, ולא את המספרים של התקנים.

צחי בר-ציון: בינתיים מאז התקדמנו ויש כבר את התקנים.

צחי בר-ציון: לכן, מה שאנחנו רוצים זה בעצם לשנות את התוספת הראשונה ולרשום את התקנים.

צחי בר-ציון: זה הכול.

צחי בר-ציון: זאת המטרה של הצעת החוק.

איתי עצמון: אלה תקנים שפועלים לפיהם גם היום?

עבד אל חכים חאג' יחיא: כן, התקנים האלה מאושרים.

יאשה יורבורסקי: התקנים הם תקנים ישראליים שאישרנו בוועדת התקינה על-פי חוק.

עבד אל חכים חאג' יחיא: ממתי הם בתוקף?

יאשה יורבורסקי: שנה-שנתיים פחות או יותר.

יאשה יורבורסקי: אלו כמה תקנים.

עבד אל חכים חאג' יחיא: אני מדבר על שני התקנים שהם נושא הצו.

יאשה יורבורסקי: מדובר על שלושה תקנים.

צחי בר-ציון: על שלושה.

צחי בר-ציון: תכף נבקש את השלישי.

יאשה יורבורסקי: זה בתוקף כשנתיים.

עבד אל חכים חאג' יחיא: בתוקף כשנתיים.

עבד אל חכים חאג' יחיא: ועכשיו נזכרו להביא אותם, אחרי שנתיים.

איתי עצמון: אני חושב שהתיקון הוא למעשה תיקון מבהיר, החובה לפעול לפי התקנים האלה קיימת גם היום.

צחי בר-ציון: כן, בדיוק.

איתי עצמון: התיקון שלכם למעשה מפרט את מס' התקנים המדויקים שלפיהם תהיה חובה לפעול.

צחי בר-ציון: בדיוק.

צחי בר-ציון: אנחנו רק מבקשים עוד איזה תיקון אחד מהנוסח שאתם רואים, פשוט התהליכים קצת התמשכו, ובינתיים גם התקן השלישי עודכן, שזה התקן של ה-CNG, הוא עודכן בערך לפני כשנה.

צחי בר-ציון: אז אנחנו רוצים גם אותו כר להוסיף.

עבד אל חכים חאג' יחיא: מה המס' שלו?

צחי בר-ציון: זה תקן ישראלי, ת"י 6490.

עיסאווי פריג': יש הסתייגויות לגבי התקנים האלה?

צחי בר-ציון: לא שידוע לנו.

יאשה יורבורסקי: בדרך כלל כשעושים תקן אז מי שמוביל את התקן זה מכון התקנים.

יאשה יורבורסקי: בתוך מכון התקנים יש ועדות, ועדות מומחים, ואחר כך ועדה טכנית וועדה עליונה.

יאשה יורבורסקי: ועדת מומחים היא בדרך כלל אנשים, אנשי מקצוע שמעורבים בתחום.

יאשה יורבורסקי: זאת אומרת, אתה מנסה להכניס בתוך הוועדה את אלו שיכולים לעזור להכין את התקן, ויש לך שם גם את הכבאות, ויש גם את חברות החלוקה, וגם חבר'ה מההולכה, ויש יועצים, יש גם יועצים בין-לאומיים.

יאשה יורבורסקי: זאת עבודה מאומצת, וזה דווקא עובד יפה.

עיסאווי פריג': זה רץ לגבי כל מי שקשור בארץ שהולכים להשתמש בזה?

יאשה יורבורסקי: כן, זה רץ לגבי כל מי שקשור.

יאשה יורבורסקי: דרך אגב, התקן האחרון 6490, אני חושב שאנחנו בין הראשונים - - -

לאה ורון: במה הוא עוסק?

עבד אל חכים חאג' יחיא: במה הוא עוסק?

יאשה יורבורסקי: מה זה CNG?

יאשה יורבורסקי: זה גז טבעי דחוס.

יאשה יורבורסקי: למה אנחנו צריכים אותו?

יאשה יורבורסקי: משתי סיבות עיקריות.

יאשה יורבורסקי: דבר אחד, עדיין הצנרת לא מגיעה לכל המפעלים, במיוחד לא למפעלים הבינוניים והיותר קטנים, אז אפשר להעביר את הגז במכלית מיועדת לכך, לשם כך בונים תחנת דחיסה גדולה.

יאשה יורבורסקי: יש לנו במדינת ישראל שתי תחנות דחיסה, אחת באשדוד ואחת באלון תבור, של שתי חברות שונות.

יאשה יורבורסקי: לוקחים את הגז ממערכת ההולכה, שהיא בלחץ כ-80 בר, דוחסים את הגז בתוך מתקן דחיסה עד 250 בר.

עבד אל חכים חאג' יחיא: אתה מתכוון שזה התקן.

יאשה יורבורסקי: זה לא התקן כרגע, אלו תקנים שכבר קיימים.

יאשה יורבורסקי: זה לא זה.

יאשה יורבורסקי: ואז אתה ממלא את המכלית בגז טבעי דחוס.

יאשה יורבורסקי: המכלית הזאת ממתקן התפיסה מגיעה לצרכן לאותו מפעל שצריך את הגז במקום צינור, ושם מתקינים מתקן פריקה שלוקח את ה-250 בר ומוריד את הלחץ לשני בר, מודד ושולח למפעל, וזה התקן.

עבד אל חכים חאג' יחיא: לכמה מפעלים אנחנו מעבירים את הגז בצורה הזו של המכליות?

יאשה יורבורסקי: כרגע יש לנו תשעה מפעלי תעשייה.

עבד אל חכים חאג' יחיא: איך הם מפוזרים בארץ?

עבד אל חכים חאג' יחיא: צפון?

עבד אל חכים חאג' יחיא: דרום?

יאשה יורבורסקי: רובם בצפון.

עבד אל חכים חאג' יחיא: רובם בצפון.

עיסאווי פריג': בהמשך, ברשותך, אני זוכר שלפני שלוש שנים כשהתחלנו את הדיון על ההולכה ועל קווי ההולכה הייתה מין תקווה וחזון שהגז הטבעי הולך להגיע לכל בית ובית.

עיסאווי פריג': אולי תיתנו לנו לפני כן סקירה איך תהליך ההולכה אכן – מה מס' המפעלים, מס' הבתים, איפה זה הצליח, מה העיכובים?

עבד אל חכים חאג' יחיא: אלו לא בתים, זה יותר מפעלים.

עיסאווי פריג': לא, יש גם בתים.

יאשה יורבורסקי: תראה, קודם כול זה לא תחום שלי.

יאשה יורבורסקי: מי שאחראי על המדיניות זה מנהל הרשות והוא לא נמצא כרגע, אבל אני יכול לתת קצת סקירה קצרה ביותר על מה שקורה.

יאשה יורבורסקי: קודם כול, מערכת ההולכה, כל המפעלים הגדולים, כל תחנות הכוח, הכול הכול חובר לגז הטבעי.

יאשה יורבורסקי: אין צרכן גדול שאין לו גז טבעי.

לאה ורון: כמה זה בסך הכול?

לאה ורון: זה לא מה שהוועדה יודעת.

יאשה יורבורסקי: מדינת ישראל היום צורכת מעל 10 מיליארד קוב גז בשנה, שזה ענק.

לאה ורון: יאשה, אתה לא עונה לשאלה.

לאה ורון: כמה מפעלים גדולים יש במדינת ישראל?

לאה ורון: כמה חוברו לגז טבעי?

לאה ורון: זו השאלה ששואל חבר הכנסת.

עיסאווי פריג': אני אחדד.

עיסאווי פריג': הארץ הייתה אז - - -

עבד אל חכים חאג' יחיא: שאלתי לכמה מפעלים אנחנו צריכים להעביר במכלים.

עיסאווי פריג': שאלתי מה שלאה אמרה.

עיסאווי פריג': נדמה לי שישנם ארבעה אזורים בארץ, אז כשחילקנו, דרום, מרכז, צפון, וכל האזורים של החיבורים.

עיסאווי פריג': רק תנו לנו נתונים שנדע איפה אנחנו עומדים.

יאשה יורבורסקי: בסדר.

יאשה יורבורסקי: מערכת ההולכה, הצרכנים הגדולים, אתה מדבר על חלוקה, ההולכה היא בכל הארץ, אלו תחנות כוח.

עיסאווי פריג': בסדר, נו.

יאשה יורבורסקי: סדר גודל של 40 צרכנים גדולים חוברו לגז טבעי.

עיסאווי פריג': רק ידוע לי שזה רק - - -

יאשה יורבורסקי: אתה מדבר על חלוקה, על מפעלים קטנים ובינוניים.

יאשה יורבורסקי: מדינת ישראל חולקה לשישה אזורים, שישה בעלי רישיונות, שש חברות פרטיות, חלק מהחברות נמצאות כאן, הן יכולות להציג.

עיסאווי פריג': איזה חברה נמצאת כאן?

עיסאווי פריג': אה, נציג "נגב" נמצא.

יאשה יורבורסקי: נמצא "נגב גז טבעי" ו"גז טבעי דרום".

יאשה יורבורסקי: אלו שני בעלי רישיונות שנמצאים כאן, אז אתם יכולים לקבל מידע פרטי.

יאשה יורבורסקי: במפעלים בינוניים כרגע חוברו כ-60.

יאשה יורבורסקי: קצת יותר.

עיסאווי פריג': חברת "נגב", ברשותך, אתם בנגב, כמה מפעלים חיברתם עד עכשיו מאז שהחוק חוקק כאן?

משה שפיצר: חברת "נגב גז טבעי דרום" מפעילה את רשת החלוקה מאשדוד דרומה.

משה שפיצר: נכון לרגע זה יש לנו 51 מפעלים מחוברים לגז טבעי, עוד שניים יחוברו בשבועות הקרובים.

משה שפיצר: הם כבר מחוברים פיזית, אנחנו רק צריכים לקבל אישור בשביל להזרים להם את הגז.

משה שפיצר: זה 53.

עבד אל חכים חאג' יחיא: וכמה מחכים?

משה שפיצר: המושג מחכים הוא בעייתי משום שאני מחכה, מתוך ה-53, רק 40 מוכנים למשוך בעצמם את הגז הטבעי שאני מספק להם.

עיסאווי פריג': מה זאת אומרת?

עבד אל חכים חאג' יחיא: למה שאלתי כמה מחכים?

עבד אל חכים חאג' יחיא: כי לרובם צריך התאמות.

עבד אל חכים חאג' יחיא: השאלה אם הגישו בקשות, יש להם דרישות להתאמות?

עבד אל חכים חאג' יחיא: על זה שאלתי.

משה שפיצר: בתוך המפעלים אתה מתכוון.

עבד אל חכים חאג' יחיא: בתוך המפעלים, כי היום הם צריכים התאמות מסוימות כדי לקבל את הגז.

משה שפיצר: חלקם במפעלים חדשים וחלקם במפעלים ישנים שצריכים התאמות, מה שאתה קורא, הסבה, חלקם בתהליכים כאלה ואחרים.

משה שפיצר: אני לא חושב שזה בכלל קשור לרשות הגז, כי זה עכשיו הועבר לבודקים חיצוניים שמטפלים בנושא הזה.

משה שפיצר: בודקים שהוסמכו למטרה הזאת, והם אלה שמאשרים את המפעלים.

משה שפיצר: אז כרגע מתוך ה-53 שיהיו במהלך החודש הזה רק 40 צורכים בפועל גז וכל השאר עדיין בתהליכים.

עיסאווי פריג': רשות הגז היא לא גורם מעכב, זה מה שאני רוצה לדעת.

משה שפיצר: היא לא גורם.

עבד אל חכים חאג' יחיא: זה לא - - -

עיסאווי פריג': לי זה מאוד חשוב.

עיסאווי פריג': אני רוצה לדעת.

עבד אל חכים חאג' יחיא: זה עניין כלכלי, זה עניין של מי שיכול לספק להם ורוצה לספק להם, השאלה כמה הם מוכנים.

עיסאווי פריג': שיח', אז החוק הזה לקח מאיתנו המון אנרגיות, המון.

לאה ורון: כולל בלילה ישבתם.

עיסאווי פריג': כולל בלילה.

עיסאווי פריג': ורציתי לדעת לאן הגיע הבייבי הזה.

עבד אל חכים חאג' יחיא: לא רק ששמענו על זה, אנחנו חווינו את זה.

לאה ורון: 40 מפעלים מתוך אני יודעת כמה, מתוך 22,000, אני יודעת כמה.

עבד אל חכים חאג' יחיא: הריח של אותו הגז עדיין באף שלנו.

משה שפיצר: אבל עדיין יש עניינים כלכליים שצריך לפתור בנושא פריסת הרשת.

משה שפיצר: התעשייה בישראל יותר חלשה ממה שאנחנו חושבים.

עבד אל חכים חאג' יחיא: ממה שאנחנו מאחלים.

עיסאווי פריג': מתי אתה חושב שהחלום האירופי של חיבורי בתים לגז טבעי יגיע?

עיסאווי פריג': בעוד כמה שנים?

משה שפיצר: חיברנו כבר 7,000 בתים בערד למערכת שקיימת, וזורם שם גז.

עיסאווי פריג': בערד ישנם 7,000 בתים שפותחים את השיבר כמו מים ויש להם גז טבעי?

משה שפיצר: כן, על בסיס מערכת שקיימת, אבל עכשיו הם חוברו למערכת הארצית הרגילה הכללית.

משה שפיצר: הקמנו כבר תשתית ל-540 בתים באופקים מתוך 1,400, ועכשיו אנחנו מנסים לטפל בפן המסחרי.

עיסאווי פריג': אז הדרום יותר מתקדם.

יאשה יורבורסקי: נגיע גם לכאן עם הבתים.

יאשה יורבורסקי: חתמנו הסכם עם מכון התקנים להכין תקן לבתים, יש כבר ועדות.

יאשה יורבורסקי: מכון התקנים התחיל לעבוד.

יאשה יורבורסקי: הם נמצאים בשלבים די ראשונים לבחירת יועץ.

עבד אל חכים חאג' יחיא: יש צפי מתי מסיימים?

עבד אל חכים חאג' יחיא: נקבע להם, בוא נגיד, תאריך יעד?

עבד אל חכים חאג' יחיא: deadline?

יאשה יורבורסקי: אני מעריך שזה יהיה כשנה מהיום.

עבד אל חכים חאג' יחיא: מעריך, אבל לא הצבתם להם תאריך.

יאשה יורבורסקי: אלו תהליכים לא פשוטים.

יאשה יורבורסקי: הם קודם כול נמצאים עכשיו בשלב של בחירת יועץ בין-לאומי.

יאשה יורבורסקי: יש תפיסה אירופית ותפיסה אמריקנית, ושני היועצים אחר כך צריכים לסכם מה משתי התפיסות מתאים למדינת ישראל.

יאשה יורבורסקי: אחר כך הדבר הזה צריך להגיע לוועדת מומחים ולהסכים עם זה.

יאשה יורבורסקי: נניח, לצורך העניין, יקבעו שזה יהיה על בסיס תקן אירופי, אחר כך צריך - - -

עבד אל חכים חאג' יחיא: כשמדברים על השנה אנחנו רק יכולים לקוות, כי זאת לא הערכה, אלא תקווה.

יאשה יורבורסקי: נכון.

עיסאווי פריג': בערד מה שהותקן הוא לא על-פי התקן?

יאשה יורבורסקי: בערד מה שהותקן בשנות השישים לא מתאים לכלום, וחברת הגז עושה מאמצים כבירים להסדיר את העניין, וגם משרד האנרגיה נכנס לעניינים האלה.

עיסאווי פריג': אתה אומר ש-7,000 בתים חיברו בלי שום תקן מאושר?

יאשה יורבורסקי: כן, זאת הייתה הרמה בשנות השישים.

יאשה יורבורסקי: אתה צודק.

עבד אל חכים חאג' יחיא: חבר הכנסת, בוא ננסה להתקדם כי יש לנו נתונים - - -

עיסאווי פריג': אני רק מעיר את זה.

עבד אל חכים חאג' יחיא: יש לנו נתונים פה שיש 538 מפעלים גדולים, אם אנחנו מדברים על ה-40 שכבר מחוברים, וזה בדרום.

משה שפיצר: 53.

עבד אל חכים חאג' יחיא: 53, אבל 40 שמקבלים זרימה.

עבד אל חכים חאג' יחיא: מבחינתי כל עוד הוא לא קיבל זרימה הוא מחכה.

משה שפיצר: מבחינתי כל עוד הוא לא מקבל אני לא מקבל כסף, אז הנזק לי הוא גדול.

עבד אל חכים חאג' יחיא: מבחינתי גם בצורה אחרת המפעל הזה עדיין עובד ומזהם יותר, זה גם חשוב.

עבד אל חכים חאג' יחיא: לא רצינו להעביר את הגז רק כדי שאתה תקבל כסף והמפעל גם יחסוך כסף.

לאה ורון: וגם כושר התחרות יורד.

עבד אל חכים חאג' יחיא: רצינו את שניהם, אבל יש לנו עוד צד שלישי שזה גם פחות זיהום.

עבד אל חכים חאג' יחיא: אנחנו רוצים את שניהם, אבל השלישי זה גם פחות זיהום.

עבד אל חכים חאג' יחיא: אז יש לנו 538 מפעלים גדולים שאנחנו מדברים עליהם, גדולים, לא הבינוניים הקטנים שמקבלים את המכלית.

עבד אל חכים חאג' יחיא: השאלה אם יש לכם גם תוכנית של הקווים המוליכים, מתי הם יוכלו להגיע לכל המפעלים האלה, לפחות הגדולים.

עבד אל חכים חאג' יחיא: בינתיים נוכל לסבול את זה שהבינוניים והקטנים יקבלו עם המכלית עם הגז הדחוס.

יאשה יורבורסקי: שלושה דברים.

יאשה יורבורסקי: בוא נסדר את העניין, זה לא טריוויאלי להבין.

יאשה יורבורסקי: יש הגדרה מה זה מפעל גדול, מה צריכת הגז שלו, ומה הלחץ בו.

יאשה יורבורסקי: כל הגדולים מחוברים, מאה אחוז, אין מפעל גדול שלא מחובר.

יאשה יורבורסקי: יש את השלב הבא שזה – אני מדבר על המפעלים הבינוניים והקטנים – לאלו יש, אני לא יודע אם זה 500 או 600 או 400, אנחנו רק יודעים שהמפעל באמת רוצה רק כשהוא חותם על הסכם עם חברת חלוקה.

יאשה יורבורסקי: עד שהוא לא חתם על הסכם אז זה goodwill.

יאשה יורבורסקי: באותו רגע שהוא חותם על הסכם יש לחברת החלוקה לוחות זמנים לעמוד בהם, ולצרכן לוחות זמנים לעמוד בהם, זה כולל גם תשלום.

יאשה יורבורסקי: ואין, לא 500 ולא 300 ולא 200, ורק בסוף 100 שכרגע - - -

עבד אל חכים חאג' יחיא: מבחינת

עבד אל חכים חאג' יחיא: כם רק מי שבא וביקש: אני רוצה להתחבר, שם אתם מתחילים לספור, וזה חמור מאוד.

יאשה יורבורסקי: נו, הנה, תשאלו את בעלי העניין.

משה שפיצר: יש כרגע הסדרות בתהליך - - -

עיסאווי פריג': מה שמעניין אותי בכל הסיפור הזה - - -

עבד אל חכים חאג' יחיא: תן לנו לשמוע, חבר הכנסת עיסאווי.

משה שפיצר: יש כרגע הסדרות בתהליך של מוליכים גם במשרד האוצר וגם במשרד האנרגיה לפריסה של רשת חלוקה לכל מיני מקומות, ולעודד את מה שנקרא הקידום של הרשת.

משה שפיצר: ויש הסדרה שהיא בתהליך של קוגנרציה, שתאפשר ייצור חשמל בכל מיני מפעלים, כך שזה יקדם את הרשת.

משה שפיצר: אז יש תהליך כרגע שהוא לקראת סיום שימוע, שוב פעם, של משרד האוצר ומשרד האנרגיה ואחרים.

עבד אל חכים חאג' יחיא: לפי הידיעה שלך, יש לוחות זמנים לנושא הזה?

משה שפיצר: כן.

משה שפיצר: אני מעריך שבשנה הזאת - - -

עבד אל חכים חאג' יחיא: לא הערכה.

עבד אל חכים חאג' יחיא: יש לוחות זמנים?

עבד אל חכים חאג' יחיא: תשמעו, אנחנו רוצים עד תאריך כך וכך לקבל נתונים בצורה מסוימת, לבצע עבודה מסוימת, להגיע ליעדים מסוימים.

עבד אל חכים חאג' יחיא: כי כל תוכנית שאני מתכוון ואני רוצה ואני אעשה ואנחנו נבדוק את המומחים האירופים, את המומחים האמריקנים, כל זה בלי לקבוע תאריכי יעד זאת לא עבודה.

משה שפיצר: כל התוכניות האלה עם תאריכי יעד.

משה שפיצר: אני לא יודע שכולנו מסכימים להכול, אבל כולם עם תאריכי יעד.

עבד אל חכים חאג' יחיא: אנחנו יכולים לא להסכים לתאריכי היעד אבל לפחות יש.

משה שפיצר: כן.

עבד אל חכים חאג' יחיא: אנחנו יכולים לדעת מה תאריכי היעד?

עבד אל חכים חאג' יחיא: אם יש לך נתונים.

משה שפיצר: השימוע של התחבורה, של תדלוק רכבים, משאיות ותחבורה, שימוע עד 30 ביוני.

משה שפיצר: אז אני מניח שייקח עוד שלושה חודשים לבחור את הזוכים שיקימו תחנות דלק מבוססות על הנושא הזה כדי שמשאיות ייסעו על גז טבעי ולא על סולר, למשל.

משה שפיצר: בנושא של קוגנרציה יש עכשיו שימוע שני, שאני חושב שיש לו עוד משהו כמו חודש וחצי-חודשיים לקבל את התשובות שלו.

משה שפיצר: כלומר, במהלך 2018, איך שאני מזהה את הדברים כרגע, רוב ההסדרות תהיינה מוכנות כך שהמערכת תוקם בשלוש-ארבע שנים הקרובות.

משה שפיצר: מה שלי חסר באזורים שלנו, בגלל שיש לנו 300 קילומטר של צינורות, זה להסדיר את כל הלקוחות הקטנים, את כל המסחרי, את כל הביתי, כל הדברים האלה שאין כרגע רגולציה מתאימה.

משה שפיצר: כי אנחנו יכולים לחבר היום לאורך שדרת הקו הזה מאות, מאות של לקוחות בכל סדרי גודל.

משה שפיצר: אין סיבה ש"יס פלאנט" בבאר שבע עם 15 מסעדות לא יחובר לגז טבעי, לדוגמה.

משה שפיצר: אבל הדברים האלה עוד לא שם.

עבד אל חכים חאג' יחיא: למישהו יש הערות נוספות?

עבד אל חכים חאג' יחיא: השגות?

עיסאווי פריג': רק מבחינה מסחרית.

עבד אל חכים חאג' יחיא: שנייה, תן לנו לשמוע גם מישהו ממשרדי הממשלה, מהמומחים.

טל שפסה היימן: רק אוסיף מהאוצר שגם לנושא של ביתיים יש צוות בראשות מנכ"ל משרד האנרגיה שמטפל בהסדרה הזו.

טל שפסה היימן: אנחנו קצת מחכים לתקן, שזה דבר שקשה להאיץ בו בתור משרדי ממשלה, אבל זה באמת דבר שבמקביל אליו עושים גם את ההסדרה של כל מה שצריך.

עבד אל חכים חאג' יחיא: הסדרה לפי מה?

טל שפסה היימן: תעריפית.

טל שפסה היימן: זאת אומרת, כל מה שהוא לא הנושא ההנדסי של התקן עדיין צריך להסדיר, איך ייראה התשלום הביתי, זה הרי שונה ממפעלים, מי יחובר קודם, שכונות חדשות, האם יחייבו אותם להתחבר לגז טבעי במקום החובה היום להתחבר לגפ"מ?

טל שפסה היימן: יש כל מיני נושאים שצריך עדיין לסגור עם מינהל התכנון, ויש צוות שיושב ומכיל את כל האנשים הרלוונטיים והנדרשים במשרד האנרגיה.

עבד אל חכים חאג' יחיא: וגם השאלה שחוזרת על עצמה מבחינת לוחות זמנים, יש לכם יעדים?

טל שפסה היימן: יש לוחות זמנים.

עבד אל חכים חאג' יחיא: אפשר לקבל?

טל שפסה היימן: אני חושבת שלעניין הזה הציבו בסביבות 120 יום.

טל שפסה היימן: אני צריכה לוודא את זה, אנחנו נחזור אליך.

עבד אל חכים חאג' יחיא: 120 יום ממתי?

טל שפסה היימן: אני רוצה לוודא את זה לפני שאני אומרת לך.

עבד אל חכים חאג' יחיא: כי יכולים להיות 120 יום שכבר עברו.

טל שפסה היימן: עדיין לא עברו.

טל שפסה היימן: אני אוודא את זה ונחזור אליך.

טל שפסה היימן: משרד האנרגיה מכיר את לוחות הזמנים, לדעתי הם פה.

עבד אל חכים חאג' יחיא: למישהו יש משהו נוסף?

עבד אל חכים חאג' יחיא: היועץ המשפטי, יש לך?

איתי עצמון: אני מציע שאם אין הערות נוספות שנציגי רשות הגז הטבעי יקריאו את נוסח ההצעה.

עבד אל חכים חאג' יחיא: יש עוד הערות לפני שאנחנו מקריאים את ההצעה?

משה שפיצר: רק בנושא של המגזר הביתי לפני שמגיעים להסדרות.

משה שפיצר: אנחנו חתמנו על הסכם עם המדינה לפריסת רשת בבאר שבע של 4,000 דירות, ויש לנו עוד 1,400 באופקים, וכדומה.

טל שפסה היימן: אופקים גם בפיילוט?

משה שפיצר: בפיילוט אחר שהתחיל לפני זה.

משה שפיצר: פשוט מבחינת קדימויות, עוד לפני שמסדירים את מלוא המסה שמחייבים בהסדרה במגזר הביתי, אפילו החלטה פשוטה שצריכה לצאת עכשיו בהחלטה מקדמית, שגז טבעי שווה גפ"מ בהקשר של היתר בנייה.

משה שפיצר: כלומר, כרגע קבלנים שרוצים לחתום איתנו הסכמים - - - לא יודעים אם בסוף הם יוכלו לקבל היתר בנייה לבית שלהם, טופס 4, מה שנקרא.

משה שפיצר: היתר בנייה יקבלו או טופס 4 בגלל שזה לא אותו דבר.

עבד אל חכים חאג' יחיא: ברור.

עבד אל חכים חאג' יחיא: טופס 4 או 104 זה טופס אכלוס.

משה שפיצר: אבל צריכים להיות שם כל מיני דברים.

עבד אל חכים חאג' יחיא: ברור, כי יש תנאים מסוימים שצריכים להתקיים כדי לקבל את הטופס הזה, את האישור.

משה שפיצר: היום מנדטורית אחד מהם זה גפ"מ, אבל למה שלא יהיה גז טבעי?

משה שפיצר: כלומר, זה שינוי שלא קשה לעשות.

עבד אל חכים חאג' יחיא: אם הבנתי נכון, זה מה שאתם עובדים עליו.

טל שפסה היימן: רשות הגז מובילה את המהלך הזה.

טל שפסה היימן: לדעתי אין פה נציגים שעושים בדיוק את זה, כי זה לא היה הדיון, אבל אולי הם יגידו משהו.

משה שפיצר: כלומר, דברים מהסוג הזה חייבים הסדרות מוקדמות יותר.

עבד אל חכים חאג' יחיא: לכן שאלתי על תאריכי יעד, כי בלי תאריכי יעד זאת לא עבודה.

צחי בר-ציון: שלום, רק לחדד כמה דברים.

צחי בר-ציון: בגלל שהנושאים היום הם בעיקר בטיחותיים אז האנשים שנמצאים פה הם בעיקר אלו שמסדירים את הבטיחותי.

צחי בר-ציון: אני גם עוזר להסדרות האחרות, אבל אין פה את האנשים הרלוונטיים.

צחי בר-ציון: אני מציע שככל שאתם רוצים נקיים עוד דיון, ואני אביא לפה את מנהל רשות הגז הטבעי והסגן שלו קוסטה, הם יסבירו את כל ההסדרה.

צחי בר-ציון: יש הליכים מאוד רציניים של הסדרות, בין אם זה מכרזים לצרכנים מרוחקים, בין אם זה מכרזים לעידוד פריסת הרשת, בין אם זה נושא של תקנים, וכדומה.

צחי בר-ציון: יש המון המון הסדרה.

צחי בר-ציון: אבל מכיוון שאין פה את האנשים הנכונים, אני לא רוצה פה לפרט.

עבד אל חכים חאג' יחיא: נעביר את זה ליושב-ראש הקבוע של הוועדה.

עבד אל חכים חאג' יחיא: אני חושב שיש צורך אפילו דחוף לקיים דיון בזה, כי זה חלק מהמעקב שהוועדה צריכה לעשות, אחרת הדברים גם לא יתקדמו בקצב שהיינו רוצים.

צחי בר-ציון: בשמחה רבה.

צחי בר-ציון: יש גם הרבה מה לתאר.

צחי בר-ציון: אבל עוד פעם, אין פה את כל הנתונים, ולכן אנחנו לא רוצים להטעות.

עבד אל חכים חאג' יחיא: הבנתי.

עבד אל חכים חאג' יחיא: במקום לעלות כל מיני שאלות, אולי לקיים ישיבה, ושם להעלות את השאלות ואת התהיות.

צחי בר-ציון: בדיוק.

עבד אל חכים חאג' יחיא: אתה מקריא?

צחי בר-ציון: כן, ברשותך.

עבד אל חכים חאג' יחיא: בבקשה.

צחי בר-ציון: "צו הגז (בטיחות ורישוי) (שינוי תוספת ראשונה א' לחוק) התשע"ח–"

צחי בר-ציון: פה זה 2017.

צחי בר-ציון: בינתיים חלף הזמן, אז זה צריך להיות 2018.

איתי עצמון: השם של המשרד פה שונה למשרד העבודה, הרווחה והשירותים החברתיים, אז צריך לכתוב את זה.

עבד אל חכים חאג' יחיא: שם המשרד.

צחי בר-ציון: העבודה, בסדר.

צחי בר-ציון: נסדר את זה.

צחי בר-ציון: אנחנו מבקשים עוד דבר שלא מופיע בנוסח: בעצם עכשיו רק להסביר.

צחי בר-ציון: החלק הראשון - - -

עבד אל חכים חאג' יחיא: מה כל תקן.

צחי בר-ציון: בדיוק.

צחי בר-ציון: קודם כול, בחוק ההגדרה לכל הנושאים היא - - - מתקני צריכה, אבל בתוכה יש מה שנקרא מתקני צריכה קלסיים ויש תחנות תדלוק ויש מתקני פריקה CNG.

צחי בר-ציון: אז סעיף 1 מדבר על מתקני הצריכה הקלסיים, שזה בעצם בתוך מפעל אם יש לו דוודים וכדומה, דברים כאלה.

צחי בר-ציון: אז על המתקנים האלה והצנרות וכל מה שנמצא בתוך השטח של המפעל.

צחי בר-ציון: סעיף 2 מדבר על כל הנושא של תחנות תדלוק וגז טבעי דחוס.

צחי בר-ציון: והתקן השלישי מדבר על מתקני פריקה של CNG, מה שהסביר לפני כמה דקות יאשה, אבל פה מדובר רק על מתקנים שנמצאים - - -

עבד אל חכים חאג' יחיא: בתדלוק אתה מתכוון לרכבים או לתדלוק גם למפעלים?

צחי בר-ציון: לרכבים.

צחי בר-ציון: ושלישי בעצם מדבר על CNG בכניסה למפעל, כשבאים אליו עם מכלית של מכלים ניידים.

עבד אל חכים חאג' יחיא: לפרוק ולהוריד את הלחץ.

צחי בר-ציון: בדיוק.

צחי בר-ציון: אז אלה בעצם התקנים שעליהם אנחנו מדברים.

איתי עצמון: יש בתקנים האלה הוראות שמתייחסות לבדיקות למתקנים קיימים שבזמנו נכללו בהוראות המעבר?

יאשה יורבורסקי: כן.

יאשה יורבורסקי: התקן 6464 בא להסדיר את כל הנושא של מתקני צריכה במפעלים.

יאשה יורבורסקי: היו לו שתי מטרות עיקריות.

יאשה יורבורסקי: היו שתי מטרות לסעיף (3).

יאשה יורבורסקי: המטרה הראשונה הייתה קודם כול בגלל זה שלא הייתה תקינה במדינת ישראל למתקני צריכה, אז היו מביאים למדינת ישראל מתקנים באיכות הרבה פחות טובה ממה שמקובל, כי לא היה תקן ולא הייתה דרישה.

יאשה יורבורסקי: קודם כול אמרנו: אוקיי, גמרנו עם החגיגה הזאת, אנחנו לא – סליחה על הביטוי – מזבלה של אירופה, כל המערכת המודרנית היא המערכת - - -

עבד אל חכים חאג' יחיא: עדיין בהרבה תחומים אחרים אנחנו שם.

יאשה יורבורסקי: אבל בתחום המפעלים, בתחום הזה על זה בדיוק עבדנו ביחד ב-2015 והסדרנו את הנושא הראשון.

יאשה יורבורסקי: נושא שני היה, שזאת הייתה באמת העבודה הכי קשה, זה איך לקחת את המערכת הקיימת ולהבטיח את הבטיחות המינימלית במערכת הקיימת, וכול מהלך ההסדרה נמצא בתקן 6464.

יאשה יורבורסקי: אלו היו שתי המטרות.

יאשה יורבורסקי: המטרה השלישית, שלא ציפינו לה, באותו רגע שאושר 6464 מוסדות הרישוי קיבלו את זה, וכל היתרי הבנייה שהיו פתוחים, הכול במפעלים וכל זה, עם 6464 נגמר.

יאשה יורבורסקי: אתה עומד ב-6464 אתה מקבל - - -

עבד אל חכים חאג' יחיא: יש לי שאלה.

עבד אל חכים חאג' יחיא: העניין של התקן הזה ולהתחיל לחייב – למרות שאני בעד שיהיה תקן ותקן ברור, ושזה לא יפתיע חלק מהמפעלים, כי יצטרכו להחליף חלקים, לשנות דברים – לא ירתיע אותם מלהיכנס לתחום הזה של קבלת האנרגיה של הגז הטבעי?

יאשה יורבורסקי: תפקידנו, לפחות אנחנו רואים את תפקידנו, קודם כול בהבטחת בטיחות העובדים.

יאשה יורבורסקי: העובדים נמצאים ליד המתקנים, מתקני הצריכה הם מתקנים מסוכנים, הם הדבר הכי מסוכן במפעל.

יאשה יורבורסקי: אנחנו צריכים להבטיח את הבטיחות הסבירה.

יאשה יורבורסקי: כל הספר הזה אומר: אוקיי, איך מבטיחים?

יאשה יורבורסקי: למשל, אתה בא למפעל לאותו ,equipment ואתה רואה שמשישה דברים שלושה דברים בסדר, עומדים בתקן, שלושה דברים לא עומדים בתקן, אז יש בכל תת-תחום מומחה שאומר: למרות שזה לא עומד בתקן זה בטיחותי; למרות שזה לא עומד בתקן וזה לא בטיחותי, את החלק תחליף; או למרות שזה לא עומד בתקן, אם תעשה פעולה זאת או אחרת זה יתאים.

יאשה יורבורסקי: זאת כול הטכניקה ששייכת לשם.

עבד אל חכים חאג' יחיא: נשמע את היועץ המשפטי.

איתי עצמון: יש לי הערה קטנה לנוסח.

איתי עצמון: אני מציע לכתוב, לקבוע שאותם תקנים ישראליים יועמדו לעיון הציבור באתר האינטרנט של מכון התקנים.

איתי עצמון: אני מבין שהמכון עושה את זה גם היום, ואני מציע לעגן את זה במפורש גם כאן בנוסח הצו.

עבד אל חכים חאג' יחיא: בסדר?

צחי בר-ציון: זה נראה לי בסדר, אני רק שואל את עצמי אם זה המיקום הגיאוגרפי.

איתי עצמון: אנחנו נמצא, זה בצו הזה.

לאה ורון: את המיקום חזקה על עורך דין עצמון שהוא ידע למצוא.

צחי בר-ציון: אני שנייה חושב על זה, האם יש לשר סמכות מכוח ההסמכה.

צחי בר-ציון: אני לא בטוח, כי כל ההסמכה היא רק לתקן.

צחי בר-ציון: אבל ככל שיש לי, אני אבדוק.

איתי עצמון: הוא רשאי לשנות את התוספת.

צחי בר-ציון: ככל שיש לו הסמכה לקבוע שמכון התקנים מפרסם, לי אין התנגדות.

צחי בר-ציון: אני לא בטוח, אבל אני חושב על זה תוך כדי.

עבד אל חכים חאג' יחיא: נקבל תשובה, אפילו ליפות כוחך.

צחי בר-ציון: מבחינתי אין התנגדות כל עוד שאין - - -

עבד אל חכים חאג' יחיא: זה מגיע אליו, ואז אתה מכניס את זה גם לנוסח.

איתי עצמון: כן.

צחי בר-ציון: ההחלטה שלו מקובלת עליי, לצורך העניין.

לאה ורון: לצו עצמו.

עבד אל חכים חאג' יחיא: אנחנו צריכים פה לנסות להתכנס.

ארז דאלי: זה יהיה קצר.

ארז דאלי: התייחס יאשה ידידי לגבי תקן 6464.

ארז דאלי: התקן הזה אומנם הוא בטיחות, ועם כל ההשלכות בחברת חשמל אנחנו משתמשים בגז טבעי.

ארז דאלי: אני חושב שאנחנו חלוצים במדינה משנת 2004, ויש לנו מתקנים בני 14 שנה בגז טבעי.

ארז דאלי: התקן הזה הולך לחייב אותנו להתאים מתקנים קיימים לתקנים החדשים ומחייב אותנו להשקעות של ההתאמות.

ארז דאלי: אנחנו מתחילים אומנם תהליך של סקרים וכל הדברים האלה, היו לנו דיונים על הנושא הזה, אבל כשהוא התייחס להיבטים האלה ושאלת את המשמעויות.

ארז דאלי: אלו המשמעויות של מפעלים שיש להם כבר מערכות קיימות של גז טבעי, הם יצטרכו לעשות התאמות שיהיו בעלויות גבוהות לתקן החדש, למרות שהם כבר עובדים הרבה שנים.

עבד אל חכים חאג' יחיא: ללא תקלות.

ארז דאלי: ללא תקלות.

עבד אל חכים חאג' יחיא: תראה, היות שאנחנו מתקינים תקנות ואנחנו רוצים להסתכל גם לעתיד וגם למפעלים חדשים וגם למפעלים קיימים, היות שהגענו למצב שאנחנו משוכנעים, אני מדבר על התקינה, שזה מה שצריך גם לטווח ארוך, כנראה שלא תהיה ברירה אלא גם לעשות את ההתאמות הנכונות.

עבד אל חכים חאג' יחיא: יכול להיות שתבקשו אולי תקופה מסוימת של התארגנות, סביר להניח שיש מקום לשמוע אתכם.

ארז דאלי: הוגדרה בתקנה תקופת התארגנות עד 2020.

ארז דאלי: אבל אני אומר שאלו השקעות מחייבות, ובסופו של דבר מישהו צריך לשלם את זה.

עבד אל חכים חאג' יחיא: זה ברור מי צריך לשלם.

ארז דאלי: ברור.

לאה ורון: אתם באתם בדברים עם משרד האנרגיה בנושא?

ארז דאלי: כן, אנחנו באים בדברים ובאים בבקשות לדחיות.

ארז דאלי: יש דין ודברים, אבל הוא העלה את הנושא הזה.

עבד אל חכים חאג' יחיא: אז אני חושב שהבקשות שלכם הספציפיות יידונו שם, ותבקשו.

עבד אל חכים חאג' יחיא: ככל שנצטרך בוועדה נדון בזה.

לאה ורון: אם אתה תאשר את הצו אז זה לא יהיה 2020.

עבד אל חכים חאג' יחיא: השאלה שלי גם ליועץ המשפטי וגם לכם, אם אפשר לבוא לחברת החשמל – שהיא הצרכן הגדול ביותר בינתיים והחלוצים ששמענו – לתת להם בתוך התקנות אפשרות של דחייה מסוימת, שאתם תחליטו לבוא איתם בדין ודברים על אפשרות של דחייה.

לאה ורון: בנוסח שלנו אין תחילה עד 2020.

עבד אל חכים חאג' יחיא: זאת ההתארגנות.

צחי בר-ציון: צריך להבין את המיקום הגיאוגרפי שאנחנו נמצאים בו.

צחי בר-ציון: אנחנו נמצאים פה במקום שהוא מאוד טכני, זה גם מה שניסיתי להגיד בקשר לשאלה הקודמת.

צחי בר-ציון: אנחנו נמצאים פה במשהו שבעצם מי שקבע את כל ההסדרים האלה זה החוק.

צחי בר-ציון: אבל מכיוון שכשעשינו את החוק לא היו את השמות ואת המספרים של התקנים, אז עשינו איזושהי, נקרא לזה, המצאה כזאת שכתבנו משהו כללי בתוספת, ואמרנו שכשיהיו התקנים, את המספרים יתקין השר.

צחי בר-ציון: כל ההסדרות שאתם מדברים עליהן אלה הסדרות שצריכות להיעשות בתוך החוק, הן לא יכולות להיות במיקום שאנחנו מדברים עליו עכשיו.

צחי בר-ציון: באותו חוק שהיה נעשו המון המון הסדרים לגבי תקופות מעבר, דיברו על זה, כמו שאמרה מקודם הגב' לאה ורון, ישבנו על זה המון שעות לתוך הלילה לתוך הנושא של ההסדרים של תקופות מעבר, הכול נלקח בחשבון.

צחי בר-ציון: זה לא המיקום הגיאוגרפי.

עבד אל חכים חאג' יחיא: הבנתי.

עבד אל חכים חאג' יחיא: אז מה שזה אומר, אנחנו צריכים לאשר את הצו הזה, ובמידה שיהיה להם אז הם יפנו, ואם יהיה צורך בשינוי חקיקה, בשינוי תקנות אחרות, אז זה יבוא בזמנו.

איתי עצמון: בחקיקה ראשית.

עבד אל חכים חאג' יחיא: בחקיקה ראשית.

צחי בר-ציון: ככל שיהיה צורך.

צחי בר-ציון: אני רק אומר עוד פעם, כשעשינו את ההסדרה ההיא נעשו סעיפים ארוכים מאוד שדיברו על הוראות מעבר, שניסו לקחת בחשבון את כל הדברים.

עבד אל חכים חאג' יחיא: הבנתי.

עבד אל חכים חאג' יחיא: בסדר, אז זה לא פה, לא בצו הזה.

ארז דאלי: ברור שזה לא פה.

עבד אל חכים חאג' יחיא: נעלה להצבעה?

איתי עצמון: כן, עם השינוי שהוקרא כאן לעניין הוספת התקן הנוסף, תקן 6490.

עבד אל חכים חאג' יחיא: ועם התוספת.

איתי עצמון: ועם ההסמכה שלנו לבדוק אם ניתן לעגן במפורש בצו את החובה לפרסם את התקנים באתר האינטרנט של מכון התקנים.

איתי עצמון: אנחנו יודעים שהדבר הזה נעשה גם בפועל.

איתי עצמון: נבדוק אם ניתן באמת לעגן זאת בנוסף.

עבד אל חכים חאג' יחיא: ועם התיקון הטכני של המשרד.

איתי עצמון: זה ברור.

עבד אל חכים חאג' יחיא: מי בעד?

עבד אל חכים חאג' יחיא: בעד – פה אחד

עבד אל חכים חאג' יחיא: אושר.

איתי עצמון: הצו אושר.

עבד אל חכים חאג' יחיא: הצו אושר.

עבד אל חכים חאג' יחיא: הישיבה נעולה.